
Képviselő-testület 2026. szeptember 3-i rendes ülésére

Tisztelt Képviselő-testület!
Tárgy:	 

Javaslat Budapest Főváros XIV. Kerület Zugló Önkormányzata Képviselő-testületének a Zuglói Idősfuvarról szóló X/2026. (... ...) önkormányzati rendeletének megalkotására
I. Előzmények
Zuglóban az időskorú lakosság mindennapi közlekedésének megkönnyítése fontos része a helyi, közösségi szolgáltatások fejlesztésének. Az életkor előrehaladtával egyre többek számára jelent nehézséget a tömegközlekedés használata, az átszállásokkal járó utazás. 
Erre a problémára kínál megoldást a Zuglói Idősfuvar szolgáltatás, amely biztonságos, megbízható és az időskorúak igényeihez igazodó közlekedési lehetőséget biztosít a zuglói lakosok számára. A szolgáltatás célja nem csupán az utazás megkönnyítése, hanem az önállóság megőrzésének, a társadalmi kapcsolatok fenntartásának és az életminőség javításának támogatása is.
A Zuglói Idősfuvar bevezetésével Budapest Főváros XIV. Kerület Zugló Önkormányzata (a továbbiakban: Önkormányzat) önként vállalt feladatként olyan helyi szolgáltatást hoz létre, amely az idősek valós, mindennapi szükségleteire reagál, és hozzájárul, hogy a kerületi időskorúak könnyebben és nagyobb biztonságban juthassanak el az általuk fontosnak tartott helyekre. A kezdeményezés egyúttal erősíti a kerület közösségi szemléletét, és kézzelfogható támogatást nyújt azoknak, akik számára a hagyományos közlekedési lehetőségek már korlátozottan elérhetők.
II. Vélemények
A döntés meghozatalában releváns jogszabályi környezetet elsősorban az alább felsorolt jogszabályok alkotják:
· Magyarország helyi önkormányzatairól szóló 2011. évi CLXXXIX. törvény,
· az államháztartásról szóló 2011. évi CXCV. törvény, 
· Magyarország gazdasági stabilitásról szóló 2011. évi CXCIV. törvény,
· A jogalkotásról szóló 2010. évi CXXX. törvény (a továbbiakban: Jat.),
·  Budapest Főváros XIV. Kerület Zugló Önkormányzata Képviselő-testületének 15/2019. (XI. 7.) önkormányzati rendelete Budapest Főváros XIV. Kerület Zugló Önkormányzata Képviselő-testülete szervezeti és működési szabályzatáról (a továbbiakban: Ör).

A Zuglói Idősfuvar szállítási szolgáltatást az Önkormányzat új, önként vállalt feladataként vezeti be, melynek igénybevételi szabályait új, helyi rendeletben rögzíti. (2. melléklet) 

Az új önként vállalt feladatot szükséges az Ör. 1. melléklet II. pontjában is feltüntetni. 

A Jat. 17. §-a (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményéről a Képviselő-testületet tájékoztatni kell.

A Jat. 17. § (2) bekezdése szerint a hatásvizsgálat során vizsgálni szükséges:
a)	a tervezett jogszabály valamennyi jelentősnek ítélt hatását, különösen
aa)	társadalmi, gazdasági, költségvetési hatásait,
ab)	környezeti és egészségi következményeit,
ac)	adminisztratív terheket befolyásoló hatásait, valamint
b)	a jogszabály megalkotásának szükségességét, a jogalkotás elmaradásának várható következményeit, és
c)	a jogszabály alkalmazásához szükséges személyi, szervezeti, tárgyi és pénzügyi feltételeket.

[bookmark: _Hlk238637326]A Jat. 17. §-a alapján a rendeletalkotás várható hatásai a következők: 

A rendeletalkotás társadalmi, gazdasági, költségvetési hatása: 

A rendeletalkotás társadalmi hatása kedvező, mivel hozzájárul a kerületben élő időskorú személyek önálló életvitelének, mobilitásának és közszolgáltatásokhoz való hozzáférésének javításához. A szállítási szolgáltatás elősegítheti a hivatalos ügyintézési helyszínek, egészségmegőrző szolgáltatások, valamint egyéb alapvető szolgáltatások biztonságos elérését és csökkentheti az idősek elszigeteltségét. A szolgáltatást igénybe vevők hozzátartozóinak szállítási terhei mérséklődhetnek. A szolgáltatás működtetése az önkormányzat költségvetésében többletkiadást eredményez, melynek fedezetét az éves költségvetési rendeletben szükséges biztosítani. Közvetlen jelentős gazdasági hatás nem várható.

Környezeti és egészségi következmények: 

A rendeletalkotásnak jelentős környezeti következménye nem várható. A személyszállítás a gépjárműforgalom kismértékű növekedésével járhat, ugyanakkor a fuvarok előzetes szervezésével és összehangolásával a környezeti terhelés mérsékelhető. A szállítási szolgáltatás egészségi hatása kedvező, mivel elősegíti, hogy az időskorú személyek időben eljussanak az egészségmegőrző szolgáltatásokra és gyógyszertárba, valamint a szállítási szolgáltatás révén elért szolgáltatásokkal mentális jóllétük javulhat.

Az önkormányzati rendelet megalkotásának adminisztratív hatásai: 

A rendeletalkotás végrehajtása során adminisztratív többletfeladatot jelent a szállítási szolgáltatás iránti kérelmek befogadása, a jogosultsági feltételek ellenőrzése, a fuvarok nyilvántartása és szervezése, valamint a szolgáltatás igénybevételének ellenőrzése és értékelése. A feladatok ellátása az Önkormányzat által fenntartott intézmény, a Zuglói Szociális Szolgáltató Központon (a továbbiakban: Központ) keresztül kerül biztosításra. Az adminisztratív terhek mértéke az igénybe vevők számától és az általuk igényelt szállítások számától függ.

A jogszabály megalkotásának szükségessége, a jogalkotás elmaradásának várható következménye: 

A rendeletalkotás elmaradása esetén a szállítási szolgáltatás működésének egységes jogi és eljárási szabályai nem lennének megfelelően biztosítottak, ami bizonytalan, illetve eltérő jogalkalmazáshoz, valamint az igénybevétel során egyenlőtlen hozzáféréshez vezethetne.

Az önkormányzati rendelet végrehajtásához személyi, szervezeti, tárgyi, pénzügyi többletfeltétel: 
A Központ látja el az Önkormányzat idősellátással kapcsolatos kötelező feladatait, valamint önként vállalt feladatként jelzőrendszeres házi segítségnyújtást és fejlesztő foglalkoztatást is végez. Az új szállítási szolgáltatást az Önkormányzat önként vállalt feladataként látná el az intézmény. A Központ jelenleg rendelkezik egy a szolgáltatás elindításához szükséges maximum 8 fő egyszerre történő szállítására alkalmas Ford Transit Custom (évjárata: 2014) kisbusszal. 

A Központ intézményvezetője levélben jelezte, hogy a Zuglói Idősfuvar szolgáltatás 2026. október 1. napjától történő bevezetése és működtetése az előzetes tervek alapján - álláspontja szerint - 2 fő – gépkocsivezető és szociális ügyintéző – létszámot igényel. A Központ intézményvezetőjének javaslata alapján a két új munkakör betöltéséhez engedélyezett létszámemelés nem szükséges, mivel a Központnak kettő technikai besorolású üres álláshelye van jelenleg is, melyek három hónapnál régebben nem kerültek betöltésre és a Központ által ellátott feladatváltozások miatt a jövőben sem szükséges a betöltésük (1 fő takarító, 1 fő konyhai ételosztó), így javaslata alapján ezek átminősítése elegendő az új feladat ellátásához.

[bookmark: _GoBack]A Központ intézményvezetőjének tájékoztatása szerint mivel mindkét munkakör a 2026. évi költségvetésben szerepel, így az önkormányzati pótlék, a szociális kereset pótlék, Széchenyi Pihenő Kártyajuttatás, és a Lakossági folyószámla pénzintézeti költségeinek térítése kiadásai, munkaruha juttatás, tervezésre került, többlet kiadással nem jár. 

Összességében a két új munkakör kialakításának 2026. évi többlet kiadása:

Garantált illetményre történő kiegészítés: 50 400 Ft/hó
Munkáltatói járulék 13%: 6 552 Ft/hó
Munkáltatói döntésen alapuló illetményrész: 50 000 Ft/hó
Munkáltatói járulék 13%: 6 500 Ft/hó
Területi pótlék 2 főre: 90 000 Ft/hó
Munkáltatói járulék 13%: 11 700 Ft/hó
Összes bér és járulék: 215 152 Ft/hó

Az új ellátás bevezetés 2026. évben 2 havi kifizetést érint, így az összes bér és járulék többlet költség összesen: 430 304 Ft. Ez a többlet kiadás az intézmény 2026. évi költségvetéséből a Központ intézményvezetőjének nyilatkozata szerint rendelkezésre áll. (3. melléklet) 

A szolgáltatás biztosításához szükséges további tárgyi feltételeket – mobilszolgáltatói előfizetés, mobiltelefon készülék – szintén a Központ 2026. évi költségvetésének terhére tudja biztosítani az intézményvezető. 

A Központ a szolgáltatás megkezdéséhez szükséges feltételek megteremtése, különösen a biztosítás kiterjesztése, az alkalmazottak megfelelő foglalkozás-egészségügyi vizsgálata, iránt intézkedik.

Humánszolgáltatási Főosztály véleménye: Javasolja az új helyi rendelet megalkotását és a Zuglói Idősfuvar szállítási szolgáltatással kapcsolatos feladatok Zuglói Szociális Szolgáltató Központhoz rendelését.
Gazdasági Főosztály véleménye: Észrevételt nem tesz.
Jogi Főosztály véleménye: Az előterjesztésben közölt adatok, egyéb információk alapján, az előterjesztéshez jogi észrevételt nem tesz.
Jegyző törvényességi véleménye:  

A fentiek alapján javasoljuk a Tisztelt Képviselő-testületnek az előterjesztés megtárgyalását, a rendelet megalkotását.

III. Bizottsági vélemények
Az előterjesztést a Jogi és Ügyrendi Bizottság, a Népjóléti Bizottság, valamint a Pénzügyi és Költségvetési Bizottság tárgyalja.
IV. Döntési javaslat


A Képviselő-testület megalkotja a Budapest Főváros XIV. Kerület Zugló Önkormányzata Képviselő- testülete Zuglói Idősfuvarról szóló ....../2026. (….) önkormányzati rendeletét, a előterjesztés 1. számú melléklete szerint. 

A rendeletalkotáshoz a Magyarország helyi önkormányzatairól szóló 2011. évi CLXXXIX. törvény 42. § 1. pontja és 50. §-a alapján a minősített többség szükséges.


Budapest, 2026. augusztus 18. 


Hevér László György 					Rózsa András           alpolgármester 					            polgármester


Mellékletek felsorolása:  
1. melléklet: Rendelet tervezet
2. melléklet: Indokolás
3. melléklet: a Zuglói Szociális Szolgáltató Központ intézményvezetőjének levele
4. melléklet: Adatvédelmi tájékoztató – később kerül feltöltés

Az előterjesztést készítette: Humánszolgáltatási Főosztály 

